text: إِنْجِيلْ لُوقَا
  الإنجيل هاذا كتبو لوقا تقريب عام 60 بعد الميلاد. يظهّر يسوع بوصفو المخلّص الّي توعد بيه متاع إسرائيل والمخلّص متاع البشر الكلهم. لوقا يسجّل إنّو يسوع دعاه روح الله باش «يجيب البشارة للمساكين.»
  والإنجيل متاعو مليان بالكلام على النّاس المحتاجين. إنجيل لوقا زادا مليان بالكلام على الفرحة، بالأخص في الإصحاحات اللوالى الّي يخبّروا بجيّان المسيح، ومرّة أخرى في الإخر، وقتلّي يسوع المسيح يطلع للسماء. القصّة الِّي تحكي كيفاش الكنيسة كبرت والإيمان بالمسيح تنشر بعد ما يسوع طلع للسماء حكاها لوقا مرّة أخرى في كتاب أعمال الرّسل.
  ثمّة قصص موجودين كان في الإنجيل هاذا، كيف قصّة الغناء متاع الملايكة والسّرّاح الّي زاروا البلاصة الّي تولد فِيهَا يسوع، يسوع في الهيكل وهو صغير، والمثل متاع السّامري الصّالح والولد الضّال.
  الإنجيل هاذا أكّد برشة عْلَى الصّلاة، الرّوح القدس، قيمة المرا في الخدمة متاع يسوع، وكيفاش الله يغفر الذنوب.
  1
  عْلاَشْ الإِنْجِيلْ هَاذَا تِكْتِبْ
  1 كِبَرْشَة نَاسْ بْدَاوْا يِكْتْبُوا فِي كْتَابْ عْلَى الحَاجَاتْ الِّي وُقْعِتْ عِنْدْنَا 2 بِالضَّبْطْ كِيفْ مَا سْمَعْنَاهَا مِنْ عِنْدْ النَّاسْ الِّي كَانُوا شْهُودْ مِالأُوِّلْ وْشَافُوهَا بْعِينِيهُمْ، وْكَانُوا خُدَّامْ لْكِلْمِةْ اللهْ. 3 آنَا زَادَا بَعْدْ مَا بْحَثْتْ فِي الحَاجَاتْ الكُلْ مِالأُوِّلْ بِالقْدَا، قَرِرْتْ يَا حَضْرِةْ السَّيِّدْ ثَاوْفِيلُسْ بَاشْ نِكْتِبْهَالِكْ مْرَتّْبَة. 4 بَاشْ تِتْأَكِّدْ الِّي الحَاجَاتْ الِّي عْرَفْتْهُمْ صْحَاحْ.
  البْشَارَة بْمِيلاَدْ يُوحَنَّا المَعْمَدَانْ
  5 وْفِي زْمَانْ هِيرُودُسْ المَلِكْ مْتَاعْ اليَهُودِيَّة كَانْ ثَمَّة كَاهِنْ إِسْمُو زَكَرِيَّا مِنْ فِرْقِةْ أَبِيَّا وْمَرْتُو مِنْ ذُرِّيِّةْ هَارُونْ وْإِسْمْهَا إِلِيصَابَاتْ. 6 وْلِثْنِينْ كَانُوا أَبْرَارْ عِنْدْ الله وِيْطِيعُوا فِي الشَّرِيعَة وِالوْصَايَا مْتَاعْ الرَّبْ الكُلْهَا وْمَا عْلِيهُمْشْ لُومْ. 7 آمَا مَا كَانِشْ عِنْدْهُمْ وْلاَدْ، عْلَى خَاطِرْ إِلِيصَابَاتْ كَانِتْ مَا تَضْنَاشْ، وْلِثْنِينْ كِبْرُوا فِي العْمُرْ. 8 وَقْتِلِّي زَكَرِيَّا كَانْ يِخْدِمْ فِي الهَيْكِلْ قُدَّامْ اللهْ كِجَا دَوْرْ الفِرْقَة مْتَاعُو. 9 خر 30:7وْعَمْلُوا قُرْعَة كِيفْ مَا تْقُولْ العَادَة مْتَاعْ الكُهَّانْ يَاخِي جَا دَوْرُو هُوَ بَاشْ يُدْخُلْ لْهَيْكِلْ الرَّبْ وْيَحْرِقْ البْخُورْ. 10 وِالنَّاسْ الكُلْهُمْ كَانُوا يْصَلِّيوْ البَرَّة فِي وَقْتْ حَرْقَانْ البْخُورْ. 11 وِظْهُرْلُو مَلاَكْ مِنْ عِنْدْ الرَّبْ وَاقِفْ عْلَى يْمِينْ مَذْبَحْ البْخُورْ 12 تِرْعِبْ زَكَرِيَّا كِشَافُو وْخَافْ. 13 يَاخِي قَالُّو المَلاَكْ: «مَا تْخَافِشْ يَا زَكَرِيَّا. صْلاَتِكْ تْسِمْعِتْ وْمَرْتِكْ إِلِيصَابَاتْ بَاشْ تْجِيبْلِكْ وْلِدْ، وْإِنْتِ بَاشْ تْسَمِّيهْ يُوحَنَّا. 14 وْبِشْ تَفْرَحْ بِيهْ وْتِتْهَنَّى، وْبَرْشَة كِيِتْوْلِدْ تْكُونْ عِنْدْهُمْ فَرْحَة. 15 عد 6:3عْلَى خَاطْرُو بَاشْ يْكُونْ عْظِيمْ قُدَّامْ الرَّبْ وْلاَ يُشْرُبْ لاَ شْرَابْ وْلاَ حَاجَاتْ تْسَكِّرْ، وْبِشْ يِتْمْلَى بِالرُّوحْ القُدُسْ مِلِّي هُوَ مَازَالْ فِي كِرْشْ أُمُّو. 16 وْبِشْ يْرَجَّعْ بَرْشَة مِنْ بَنِى إِسْرَائِيلْ لِلرَّبْ إِلاَهُّمْ. 17 مت 11:14، 17:13 ؛ ملا 4:5وْبِشْ يِمْشِي قُدَّامْ الرَّبْ بْرُوحْ النَّبِي إِيلِيَّا وِالقُوَّة مْتَاعُو، بَاشْ يْرُدْ قْلُوبْ الوَالْدِينْ لِوْلاَدْهُمْ وِيْرُدْ العَاصِينْ لِلحِكْمَة مْتَاعْ الأَبْرَارْ، بَاشْ يْحَضِّرْ شَعْبْ لِلرَّبْ.» 18 وِسْإِلْ زَكَرِيَّا المَلاَكْ: «كِيفَاشْ انَّجِّمْ نَعْرِفْ الِّي الشَّيْء هَاذَا صْحِيحْ؟ وْآنَا تَوَّا رَاجِلْ كْبِيرْ وْمَرْتِي زَادَا كْبِيرَة فِي العْمُرْ.» 19 جَاوْبُو المَلاَكْ: «آنَا جِبْرِيلْ الوَاقِفْ قُدَّامْ اللهْ وْنِخْدِمْ فِيهْ، وْآنَا تِبْعَثْتْ بَاشْ نْكَلّْمِكْ وِنْبَشّْرِكْ بِالشَّيْء هَاذَا. 20 شُوفْ، عْلَى خَاطْرِكْ مَا صَدِّقْتِشْ كْلاَمِي الِّي بَاشْ يْتِمْ فِي وَقْتُو. رَاكْ بَاشْ تَبْقَى بَكُّوشْ وْمَا تْنَجِّمْشْ تِتْكَلِّمْ حَتَّى لِينْ يْجِي اليُومْ الِّي بَاشْ يْصِيرْ فِيهْ الشَّيْء هَاذَا.» 21 وِالنَّاسْ كَانُوا يِسْتَنَّاوْ فِي زَكَرِيَّا وْهُومَا مِتْعَجّْبِينْ مِنْ بَطْيَانُو فِي وُسْطْ الهَيْكِلْ. 22 آمَا هُوَ كِخْرَجْ مَا نَجِّمْشْ يْكَلِّمْهُمْ، يَاخِي عَرْفُوا الِّي هُوَ شَافْ رُؤْيَا وَقْتِلِّي دْخَلْ لِلهَيْكِلْ وِبْدَا يْشِيرِلْهُمْ بِيدِيهْ وِقْعَدْ بَكُّوشْ. 23 وْكِكِمْلِتْ أَيَّامَاتْ خِدْمْتُو رْجَعْ لْدَارُو. 24 وْبَعْدْهَا بْأَيَّامَاتْ حِبْلِتْ مَرْتُو إِلِيصَابَاتْ وِبْقَاتْ مَحْجُوبَة خَمْسَة شْهُورْ وْقَالِتْ: 25 «هَاذَا هُوَ الشَّيْء الِّي عَمْلُو مْعَايَ رَبِّي فِي النْهَارَاتْ الِّي رْضَى عْلِيَّ فِيهُمْ بَاشْ يْنَحِّي عْلِيَّ العَارْ مِنْ بِينْ النَّاسْ.»
  البْشَارَة بْمِيلاَدْ يَسُوعْ
  26 وْوَقْتِلِّي هِيَ فِي شْهَرْهَا السَّادِسْ بْعَثْ اللهْ المَلاَكْ جِبْرِيلْ لِمْدِينَة فِي مَنْطِقْةْ الجَلِيلْ اسْمْهَا النَّاصْرَة. 27 لِصْبِيَّة مَخْطُوبَة لْرَاجِلْ إِسْمُو يُوسُفْ مِنْ عَرْشْ دَاوُدْ، وِالصْبِيَّة اسْمْهَا مَرْيَمْ. 28 دْخَلْ المَلاَكْ وْقَالِلْهَا: «السَّلاَمْ يَلِّي نْعِمْ عْلِيكْ رَبِّي! رَبِّي مْعَاكْ: مُبَارْكَة إِنْتِ مِنْ بِينْ النْسَاء الكُلْ.» 29 وِتْحَيّْرِتْ مَرْيَمْ مِنْ كْلاَمْ المَلاَكْ وْسِأْلِتْ رُوحْهَا: «زَعْمَة شْنُوَّة المَقْصُودْ بِيهْ السْلاَمْ هَاذَا؟» 30 يَاخِي قَالِلْهَا المَلاَكْ: «مَا تْخَافِشْ يَا مَرْيَمْ رَاهُو اللهْ رَاضِي عْلِيكْ. 31 وْهَاكْ بَاشْ تِحْبِلْ وِتْجِيبْ وْلَدْ وِتْسَمِّيهْ يَسُوعْ.
  32 هُوَ بَاشْ يْكُونْ عْظِيمْ وْبِشْ يِتْسَمَّى إِبْنْ العَالِي
  يَعْطِيهْ رَبِّي الِّي هُوَ اللهْ عَرْشْ بُوهْ دَاوُدْ.
  33 مت 28:18 ؛ دا 2:44يِمْلِكْ عْلَى ذُرِّيِّةْ يَعْقُوبْ دِيمَا،
  مَمْلِكْتُو مَا تُوفَاشْ.»
  34 يَاخِي قَالِتْ مَرْيَمْ لِلمَلاَكْ: «كِيفَاشْ الشَّيْء هَاذَا بَاشْ يَاقَعْ وْآنَا مَازِلْتْ صْبِيَّة؟»
  35 جَاوِبْهَا المَلاَكْ:
  «الرُّوحْ القُدُسْ بَاشْ يْجِي عْلِيكْ
  وْقُدْرِةْ العَالِي بَاشْ تْظَلِلْ عْلِيكْ
  هَاذَاكَا عْلاَشْ زَادَا القُدُّوسْ الِّي بَاشْ تْجِيبُو
  بَاشْ يِتْسَمَّى إِبْنْ اللهْ.
  36 وْهَايْ قْرِيْبْتِكْ إِلِيصَابَاتْ زَادَا حِبْلِتْ وْبِشْ تْجِيبْ وْلَدْ وْهِيَ كْبِيرَة فِي العْمُرْ. وْهَاكَا الِّي يْقُولُوا عْلِيهَا الِّي هِيَ مَا تَضْنَاشْ هِيَ تَوَّا وَلاَّتْ فِي شْهَرْهَا السَّادِسْ. 37 وْمَا ثَمَّة حَتَّى شَيْء يُصْعُبْ عْلَى اللهْ.» 38 يَاخِي قَالِتْ مَرْيَمْ: «آنَا مَانِي إِلاَّ الخَادْمَة مْتَاعْ الرَّبْ، خَلِّي الِّي قُلْتْ عْلِيهْ يْصِيرْ.» مِنْ بَعْدْ مْشَى المَلاَكْ وْخَلاَّهَا.
  مَرْيَمْ بِحْذَا إِلِيصَابَاتْ
  39 وْفِي الأَيَّامَاتْ هَاذُوكُمْ قَامِتْ مَرْيَمْ فِيسَعْ وِمْشَاتْ لِلجْبَالْ قَاصْدَة مْدِينِةْ يَهُوذَا. 40 وْدَخْلِتْ لْدَارْ زَكَرِيَّا وْسَلّْمِتْ عْلَى إِلِيصَابَاتْ. 41 وْكِسِمْعِتْ إِلِيصَابَاتْ السْلاَمْ مْتَاعْ مَرْيَمْ تْحَرِّكْ الوْلَدْ فِي كِرْشْهَا، وْتِمْلاَتْ إِلِيصَابَاتْ بِالرُّوحْ القُدُسْ. 42 وْصَاحِتْ بْصُوتْ عَالِي وْقَالِتْ: «مُبَارْكَة إِنْتِ بِينْ النْسَاء، وْمُبَارَكْ الصْغِيرْ الِّي فِي كِرْشِكْ. 43 شْكُونِي آنَا حَتَّى لِينْ أُمْ رَبِّي تْجِينِي؟ 44 رَاهُو دُوبْ مَا سْلاَمِكْ جَا فِي وِذْنَيَّا، الوْلِدْ تْحَرِّكْ فِي كِرْشِي مِالفَرْحَة. 45 صَحَّة لِيهَا الِّي امّْنِتْ بِلِّي الشَّيْء الِّي تْقَالِلْهَا مِنْ عِنْدْ الرَّبْ بَاشْ يْتِمْ.»
  تَرْنِيمِةْ مَرْيَمْ
  46 I صم 2:1-10وْقَالِتْ مَرْيَمْ:
  «نَفْسِي تْعَظِّمْ رَبِّي.
  47 وْرُوحِي تَفْرَحْ بِالله الِّي خَلِّصْنِي.
  48 عْلَى خَاطْرُو خْزَرْلِي
  آنَا خَادِمْتُو المِتْوَاضْعَة!
  وْهَاوْ مِاليُومْ الأَجْيَالْ الكُلْهَا بَاشْ تْسَمِّينِي المُبَارْكَة.
  49 رَاهُو القَادِرْ عْلَى كُلْ شَيْء عْمَلِّي حَاجَاتْ عْظِيمَة
  وْإِسْمُو القُدُّوسْ.
  50 وْرَحْمْتُو تَبْقَى دِيمَا
  لِلِّي يْخَافُوهْ جِيلْ بَعْدْ جِيلْ.
  51 بْيِدُّو عْمَلْ حَاجَاتْ عْظِيمَة
  وْشَرِّدْ المِتْكَبّْرِينْ.
  52 هَبِّطْ الحُكَّامْ مِنْ فُوقْ عَرْشْهُمْ
  وِرْفَعْ المِتْوَاضْعِينْ.
  53 شَبِّعْ الجْوَاعَى بِالخِيرَاتْ
  وْرَجَّعْ الغُنْيَا يْدِيهُمْ فَارْغِينْ.
  54 عَاوِنْ عَبْدُو إِسْرَائِيلْ
  وِتْذَكِّرْ رَحْمْتُو،
  55 كِيفْ مَا وْعِدْ جْدُودْنَا الأوْلِينْ،
  إِبْرَاهِيمْ وْذِرِّيتُو عْلَى طُولْ السْنِينْ.»
  56 وْقَعْدِتْ مَرْيَمْ بِحْذَا إِلِيصَابَاتْ تَقْرِيبْ ثْلاَثَة شْهُرْ وْمِنْ بَعْدْ رَجْعِتْ لْدَارْهَا.
  الوْلاَدَة مْتَاعْ يُوحَنَّا المَعْمَدَانْ
  57 وْكِوْصُلْ وَقْتْ إِلِيصَابَاتْ بَاشْ تُولِدْ، جَابِتْ وْلِدْ. 58 وْسِمْعُوا جِيرَانْهَا وْأَقَارِبْهَا بِالرَّحْمَة العْظِيمَة الِّي رْحَمْهَا بِيهَا رَبِّي، وْفَرْحُوا مْعَاهَا. 59 وْفِي النْهَارْ الثَّامِنْ جَاوْ بَاشْ يْطَهّْرُوا الوْلَدْ وْحَبُّوا يْسَمِّيوْهْ زَكَرِيَّا عْلَى إِسْمْ بُوهْ. 60 آمَا أُمُّو جَاوْبِتْ وْقَالِتْ: «لاَ، بَاشْ يِتْسَمَّى يُوحَنَّا.» 61 يَاخِي قَالُولْهَا: «حَتَّى وَاحِدْ مِنْ أَقَارْبِكْ مَا تْسَمَّى بِالإِسْمْ هَاذَا.» 62 وْمِنْ بَعْدْ شَارُوا لْبُوهْ بَاشْ يَعْرْفُوا آشْ يْحِبْ يْسَمِّيهْ؟ 63 وْهُوَ طْلَبْ بَاشْ يَعْطِيوْهْ لُوحَة صْغِيرَة وِكْتِبْ عْلِيهَا: «إِسْمُو يُوحَنَّا.» يَاخِي الكُلْهُمْ تْعَجّْبُوا. 64 وْبِالوَقْتْ فُمُّو تْحَلْ وِلْسَانُو تْسَرَّحْ، وْمَجِّدْ اللهْ. 65 لَكِنْ السَّاكْنِينْ بِحْذَاهُمْ الكُلْهُمْ خَافُوا، وِالحَاجَاتْ هَاذِي الكُلْهَا وَلاَّوْ يَحْكِيوْ عْلِيهَا فِي الجْبَالْ مْتَاعْ مَنْطِقْةْ اليَهُودِيَّة الكُلْهَا. 66 وِلِّي سَمْعُهُوهُمْ الكُلْهُمْ، بْدَاوْا يْفَكّْرُوا وْهُومَا يْقُولُوا: «زَعْمَة شْنُوَّة بَاشْ يْوَلِّي الوْلَدْ هَاذَا عْلَى خَاطِرْ يِدْ الرَّبْ كَانِتْ دِيمَا مْعَاهْ.»
  التَّرْنِيمَة مْتَاعْ زَكَرِيَّا
  67 وْتِمْلَى زَكَرِيَّا بُو يُوحَنَّا بِالرُّوحْ القُدُسْ، وِتْنَبَّأ وْقَالْ:
  68 مُبَارَكْ رَبِّي إِلَهْ إِسْرَائِيلْ
  عْلَى خَاطْرُو تْفَقِّدْ وِفْدَى شَعْبُو
  69 بْعَثِّلْنَا مُخَلِّصْ قْوِى مِنْ دَارْ دَاوُدْ عَبْدُو.
  70 كِيفْ مَا تْكَلِّمْ مِنْ قْدِيمْ الزْمَانْ
  عْلَى لْسَانْ الأَنْبِيَاءْ المُقَدّْسِينْ مْتَاعُو
  71 خَلِّصْنَا مِنْ أَعْدَاءْنَا
  وْمِنْ يْدِينْ كُلْ مِنْ يَكْرَهْنَا.
  72 ظَهِّرْ رَحْمْتُو لِجْدُودْنَا الأوْلِينْ
  وِتْذَكِّرْ العَهْدْ المُقَدَّسْ مْتَاعُو
  73 اليْمِينْ الِّي حَلْفُو
  لْبُونَا إِبْرَاهِيمْ بَاشْ يَعْطِيهْ لِينَا
  74 انُّو مِنْ أَعْدَاءْنَا بَاشْ يْنَجِّينَا،
  بَاشْ نِخْدْمُوهْ مِنْ غِيرْ مَا نْخَافُوا،
  75 بِالقَدَاسَة وِالبِرْ قُدَّامُو
  عْمُرْنَا الكُلُّو
  76 إِنْتِ زَادَا، يَا وْلِدْ،
  نَبِي العَالِي بَاشْ تِتْسَمَّى،
  وْقُدَّامْ الرَّبْ تِمْشِي
  وِالثْنَايَا مْتَاعُو تْحَضِّرهُمْ
  77 وِتْعَرِّفْ شَعْبُو بِالخَلاَصْ
  الِّي بِيهْ تْغِفْرِتْ ذْنُوبْهُمْ.
  78 بِالرَّحْمَة وِالحَنَانْ مْتَاعْ إِلاَهْنَا
  الِّي بِيهُمْ زَارِتْنَا الشَّمْسْ الِّي مِالسْمَاءْ تِضْوِي عْلِينَا.
  79 بَاشْ تِضْوِي عَلِّي قَاعْدِينْ فِي الظْلاَمْ
  وْفِي الظُّلْ مْتَاعْ المُوتْ
  وِيْمَشِّينَا فِي طْرِيقْ السَّلاَمْ.
  80 وِالطْفُلْ كَانْ مَاشِي وْيِكْبِرْ وْشَخْصِيتُو قَاعْدَة تَقْوَى، وْكَانْ فِي الخْلاَء حَتَّى لِينْ جَا اليُومْ الِّي ظْهُرْ فِيهْ لْبَنِي إِسْرَائِيلْ.
  1:9 خر 30:7
  1:15 عد 6:3
  1:17 مت 11:14، 17:13 ؛ ملا 4:5
  1:33 مت 28:18 ؛ دا 2:44
  1:46 I صم 2:1-10